Il-kandidat Laburisa Cyrus Engerer ħabbar kmieni dalgħodu li infurma lill-Prim Ministru Joseph Muscat li ddeċieda li ma jikkontestax l-Elezzjoni tal-Parlament Ewropew. Huwa qal li d-deċiżjoni ħadha għax ma ried bl-ebda mod li minħabba deċiżjoni, li jemmen li hija inġusta, fil-konfront tiegħu, jintefa’ xi dell ikrah fuq il-Partit Laburista li tant qiegħed għal qalbu, jew il-Prim Ministru li għandu fiduċja sħiħa fih. “Dak li għaddejt minnu huwa l-eżitu tad-deċiżjoni li ħadt fl-2011 li ningħaqad mal-Partit Laburista. Il-mottivi veri wara l-proċeduri fil-konfront tiegħi, flimkien ma’ fatti oħra bħall-persekuzzjoni tal-ġenituri u l-familja tiegħi, kulħadd jista’ jasal għalihom, u li anke ħarġu mill-inkjesta ordnata mill-ex-Ministru Carm Mifsud Bonnici”, qal Engerer. Fl-istess waqt, qal li b’konvinzjoni jemmen li kieku jkollu jmur lura, jerġa’ jieħu l-istess deċiżjoni li jissieħeb fil-Moviment, għaliex jemmen li fil-pajjiż kien hawn u għad hawn bżonn il-bidla. “Fuq kollox, ħadt din id-deċiżjoni għax dejjem emmint li l-politiċi jridu jmexxu bl-eżempju u jerfgħu r-responsabbiltà meta s-sitwazzjoni tkun titlob hekk”,kompla Engerer. Huwa żied jgħid li jinsab kommess li fil-jiem li ġejjin, ikompli jaħdem bla waqfien biex il-Partit Laburista jikseb l-akbar appoġġ possibbli fl-Elezzjoni tal-Parlament Ewropew.